
Белешка са састанка – Први састанак чланова Радне групе за израду Предлога програма прилагођавања на измењене климатске услове са Акционим планом
	Датум и место: 10. јун 2022. године, хотел Falkensteiner, Булевар Михајла Пупина 10к, 11070 Н. Београд


	Присутни: Чланови Радне групе за израду Предлога програма прилагођавања на измењене климатске услове са Акционим планом, уз присуство представника Програма Уједињених нација за развој и експерата ангажованих за израду Предлога програма прилагођавања на измењене климатске услове са Акционим планом
Састанку су присуствовали:
1. Сандра Докић, в.д. помоћнице министарке, Сектор за стратешко планирање, пројекте, међународну сарадњу и европске интеграције, Министарство заштите животне средине – председник Радне групе;

2. Сандра Лазић, начелница Одељења за климатске промене и стратешко планирање, Министарство заштите животне средине – члан;

3. Љиљана Узелац, начелница Одељења за јавну управу и е-управу, Министарство државне управе и локалне самоуправе - члан;

4. Жељко Пантелић, начелник Одељења за заштиту вода од загађивања, Министарство заштите животне средине – члан (online);

5. Драгана Радуловић, шеф Одсека за климатске промене, Министарство заштите животне средине – члан;

6. Јелена Дучић, начелница Одељења за биодиверзитет, Министарство заштите животне средине – члан (online);

7. Биљана Ђурић, шеф Одсека за развој и примену програмских решења у ИТ сектору, Управа за аграрна плаћања, Министарство пољопривреде, шумарства и водопривреде – члан;
8. Душанка Достанић, шеф Одсека за статистику и рачуне животне средине, Републички завод за статистику – члан;

9. Ана Репац, руководилац Групе за прилагођавање климатским променама Одсека за климатске промене, Министарство заштите животне средине – члан;
10. Биљана Рамић, руководилац Групе за стратешко планирање у енергетици, Министарство рударства и енергетике – члан (online);

11. Данијела Софронијевић, виши саветник за домаће и ЕУ прописе у области заштите животне средине, Центар за животну средину, техничке прописе, квалитет и друштвену одговорност, Привредна комора Србије – члан;
12. Даница Мићановић, виши саветник, Удружење за биљну производњу и прераду биљних производа, Привредна комора Србије члан;
13. Драгана Јанковић, саветник у Групи за учесвовање у стратешком планирању и управљању, Републичка дирекција за воде, Министарство пољопривреде, шумарства и водопривреде – члан;

14. Аида Гогалић, полицијски службеник Јединице за сузбијање еколошког криминала и заштите животне средине, капетан полиције, министарство унутрашњих послова – присуствовала у име Александра Бухе;
15. Виолета Матић, инспектор за управљање ризиком, Сектор за ванредне ситуације, Министарство унутрашњих послова – члан (online);

16. Александар Андрић, самостални саветник у Одсеку за заштиту, уређење и коришћење пољопривредног земљишта, Управа за пољопривредно земљиште, Министарство пољопривреде, шумарства и водопривреде – члан;
17. Љиљана Јакшић-Шкембаревић, самостални саветник у Сектору за просторно планирање и урбанизам, Министарство грађевинарства, саобраћаја и инфраструктуре – члан;
18. Лоранд Вигх, саветник за заштиту природних добара, Покрајински секретаријат за урбанизам и заштиту животне средине, присуствовао у име Бранкице Табак (online);

19. Драгана Дробњак, Група за праћење утицаја промене климе на сектор пољопривреде, Министарство пољопривреде, шумарства и водопривреде – члан;
20. Миљан Перић, Сектор за јавно здравље и програмску здравствену заштиту, Министарство здравља – члан (online);
21. Љиљана Живковић, радно место за увођење и имплементацију стандарда и унапређење НИГП-а, Центар за управљање геопросторним подацима, Републички геодетски завод – члан (online);
22. Ана Ковачевић, Канцеларија за управљање јавним улагањима – члан;
23. Биљана Милић-Петровић, главни аналитичар за климатске промене и методологију оцене ризика, Републички хидрометеролошки завод – члан (online);

24. Јелена Перовић, Одсек за климатске промене, Министарство заштите животне средине – члан;

25. Марија Драговић, Група за заштиту земљишта и обновљиве изворе енергије, Министарство заштите животне средине – члан;
26. Александра Дробац, Одељење за заштиту вода од загађивања, Министарство заштите животне средине – члан;

27. Игор Јездимировић, Инжењери заштите животне средине – члан;
28. Др Драгана Ранђеловић, Друштво младих истраживача Бор – члан (online);

29. Топлица Марјановић, Друштво младих истраживача Бор – члан (online);
30. Жарко Петровић, вођа тима за витални развој Програма Уједињених нација за развој;
31. Мирослав Тадић, програмски аналитичар Програма Уједињених нација за развој;
32. Зорица Кораћ, менаџерка портфолија за животну средину Програма Уједињених нација за развој;
33. Милан Церовац, сарадник на пројектима у Сектору климатских промена и заштите Програма Уједињених нација за развој;
34. Бранко Радуловић, правни експерт и водећи експерт тима задуженог за израду Програма и анализу ефеката;
35. Стефан Драгутиновић, економски експерт;
36. Ана Вуковић Вимић, локални експерт за прилагођавање на измењене климатске услове;
37. Јелисавета Петровић, експерткиња за родну равноправност;
38. Ђорђе Николић, експерт за укључивање заинтересованих страна (online);
39. Душка Димовић, експерткиња за биодиверзитет и заштиту природе.
Нису присуствовали представници:
· Сталне конференције градова и општина;
· Сектора за међународну сарадњу Министарства пољопривреде, шумарства и водопривреде;

· Сектора за рурални развој Министарства пољопривреде, шумарства и водопривреде;

· Управе за шуме;

· Министарства финансија;

· Министарства просвете, науке и технолошког развоја.


	Тема: Израда Предлога програма прилагођавања на измењене климатске услове са Акционим планом 

	Кратак преглед:
Сандра Докић, в.д. помоћнице министарке, Сектор за стратешко планирање, пројекте, међународну сарадњу и европске интеграције Министарства заштите животне средине, се на почетку састанка захвалила свим присутнима на доласку и учешћу у Радној групи, али и учесницима који су се прикључили електронским путем. С. Докић је указала на Закон о климатским променама који представља правни основ Предлога програма прилагођавања на измењене климатске услове са Акционим планом (у даљем тексту: Програм) и према коме је Министарство заштите животне средине одређено као предлагач документа. Као предлагач документа, а у складу са одредбама Закона о планском систему, Министарство заштите животне средине је формирало ову Радну групу. С. Докић је такође указала на однос првобитно основане Радне групе за спровођење пројекта у оквиру кога се израђује Програм: „Унапређење средњерочног и дугорочног планирања мера прилагођавања на измењене климатске услове у Србији“, а ког води Министарство пољопривреде, шумарства и водопривреде и новоформиране Радне групе, објаснила процедуру доношења Програма, изазове доношења оваквог документа и значај сарадње и активног учешћа свих чланова Радне групе. Указано је на рок до ког је неопходно усвојити Програм, март 2023. године, а да је предвиђено да прва верзија Предлога програма буде доступна до августа 2022. године.
Затим је реч преузео Мирослав Тадић, програмски аналитилчар Програма Уједињених нација за развој, који је поздравио учеснике, изразио задовољство за учешће у Радној групи и пружању техничке подршке за израду Програма. М. Тадић је објаснио да се информације о текућем пројекту могу пронаћи на сајту klimatskepromene.rs, између којих је и Процена рањивости на измењене климатске услове за неке од кључних сектора, која ће бити коришћена у даљем раду на изради Програма. Уз то, М. Тадић је представио платформу Климатски атлас Србије, која садржи детаљније информације о осмотреним и пројектованим климатским условима за територију Републике Србије, али и јединице локалних самоуправа.
Зорица Кораћ, менаџерка портфолија за животну средину Програма Уједињених нација за развој,  представила је пројекат „Унапређење средњерочног и дугорочног планирања мера прилагођавања на измењене климатске услове у Србији“, који се спроводи у сарадњи са Министарством заштите животне средине и Министарством пољопривреде, шумарства и водопривреде, а уз финансијску подршку Зеленог климатског фонда, у оквиру кога се израђује Предлог програма. З. Кораћ је представила експертски тим PricewaterhouseCoopers d.o.o. (PwC) који ће водити са техничке стране, а у складу са захтевима Закона о планском систему, ех аnte анализу ефеката Програма и израдити нацрт Програма у сарадњи са Радном групом.

Бранко Радуловић, правни експерт и водећи експерт тима задуженог за израду Програма је представио тим ангажованих експерата и објаснио сврху пројекта, а то је да се изврши анализа утицаја јавних политика и припреми Програм прилагођавања на измењене климатске услове са Акционим планом, у складу са Законом о планском систему, Законом о климатским променама и Уредбом о методологији управљања јавним политикама, политици и процени утицаја прописа и садржају појединачних докумената јавних политика. Б. Радуловић је објаснио да је пре свега неопходно одрадити свеобухватну анализу постојећег стања и пројекција, затим дефинисати визију, општи циљ и специфичне циљеве и обавити консултативни процес како би се на крају извршила припрема нацрта Програма. Указано је на значај пружања информација, потребних докумената, повратних информација, активног учешћа и сарадње са члановима Радне групе. Затим је представљена методологија и садржај Проргама, у складу са Законом о климатским променама и Законом о планском систему и објашњена свака појединачна фаза израде Програма (покретање, ex ante анализа ефеката и сама израда).

Душка Димовић, експерткиња за биодиверзитет и заштиту природе, је објаснила да је биодиверзитет почео да се обрађује касније у оквиру Програма, те се први нацрт за тај део очекује за две недеље. Д. Димовић је указала да је урађена анкета са информацијама о заштићеним подручјима, како би се проценило стање и рањивост биодиверзитета. Д. Димовић је изразила задовољство што су се позиву за учешће у Радној групи одазвали и представници Министарства унутрашњих послова, и указала на повезаност са Програмом за смањење ризика од катастофра. Што се тиче Дирекције за воде, у току је израда Правилника о начину за одржавање минимума протока, што је компатибилно са задацима ове Радне групе. Биодиверзитет се мора укључити у све остале секторе, а прилагођавање на климатске промене представља стратегију развоја државе. Д. Димовић је објаснила да ће контактирати чланове Радне групе ради прикупљања података и идеја и да је први корак израда анализе рањивости, а затим препоруке о изменама у секторским законима.
И. Јездимировић, Инжењери заштите животне средине, је поставио питање у оквиру ког сектора ће се обрадити област ванредних ситуација, а с обзиром на велики број пожара на дивљим депонијама.
Одговор је пружио Б. Радуловић, који је објаснио да је су идентификоване одређене области које нису инкорпорисане у већ постојаће секторе, те ће бити груписане у секцију под називом „остало“.
Ана Вуковић Вимић је додала да су пожари у оквиру неких других докумената јавних политика, као што је Национално утврђени допринос, обрађени у оквиру сваког сектора посебно, као и да је то врло важно питање на које се мора обратити пажња.
Александар Андрић, самостални саветник у Одсеку за заштиту, уређење и коришћење пољопривредног земљишта, Управа за пољопривредно земљиште, је додао да постоји могућност пријављивања дивљих депонија дигиталним путем, на сајту Управе за пољопривредно земљиште, као и мапирање и пријављивање пожара пожара и путем апликације dim.rs.
Закључци:
С. Докић је нагласила да ће се комуникација вршити преко Министарства заштите животне средине, као и да ће, по потреби, бити организовани билатерални састанци са члановима који су представници институција надлежних за одређено питање, како се остали чланови Радне групе не би додатно оптерећивали питањима која нису у њиховој надлежности.

З. Кораћ је указала на могућност организовања дводневне радионице, у договору са представницима Министарства заштите животне средине, за представљање материјала и детаљног упознавања са истим. Оквирни термин за организовање радионице је крај лета, а чланови ће о тачном датуму бити обавештени благовремено.
Предлог термина следећег састанка ће изнети Министарство заштите животне средине након консултације са експертским тимом.

